Predkladacia správa

Návrh zákona o uznávaní dokladov o vzdelaní a odborných kvalifikácií a o zmene a doplnení niektorých zákonov sa predkladá na základe úlohy č. 4. a 9. v mesiaci júl a úlohy č. 6 v mesiaci september v Pláne legislatívnych úloh vlády Slovenskej republiky na rok 2015 ako spoločný návrh Ministerstva školstva, vedy, výskumu a športu Slovenskej republiky, Ministerstva zdravotníctva Slovenskej republiky, Ministerstva pôdohospodárstva a rozvoja vidieka Slovenskej republiky, Ministerstva dopravy, výstavby a regionálneho rozvoja Slovenskej republiky.
Návrh zákona sa predkladá z dôvodu transpozície smernice Európskeho parlamentu a Rady 2013/55/EÚ z 20. novembra 2013, ktorou sa mení smernica 2005/36/ES o uznávaní odborných kvalifikácií a nariadenie (EÚ) č. 1024/2012 o administratívnej spolupráci prostredníctvom informačného systému o vnútornom trhu (nariadenie o IMI) (ďalej len „smernica“) s transpozičnou lehotou do 18. januára 2016. 
Kľúčové prvky zmien smernice sú zavedenie európskeho profesijného preukazu pre povolania sestry, farmaceuta, fyzioterapeuta, horského vodcu a realitného agenta; aktualizácia minimálnych požiadaviek na odborné vzdelávanie veterinárnych lekárov a architektov; zavedenie výstražného mechanizmu pre odborníkov v zdravotníctve, pre veterinárov a pre pedagogických zamestnancov a zavedenie spoločných rámcov pre odbornú prípravu a spoločných skúšok namiesto spoločných platforiem, čo by malo umožniť rozšíriť mechanizmus automatického uznávania nových povolaní. 
Cieľom predloženia nového návrhu zákona je vytvoriť v Slovenskej republike ucelený a prehľadný spoločný legislatívny rámec pre problematiku uznávania dokladov o vzdelaní a odborných kvalifikácií. V súčasnosti je otázka uznávania upravovaná v rôznych právnych predpisoch podľa stupňa dosiahnutého vzdelania prípadne podľa druhu uznania vzdelania s rôznymi postupmi a požiadavkami príslušných uznávacích orgánov. Návrh zákona spája všetky druhy uznávania dokladov a odborných kvalifikácií do jedného právneho predpisu, zjednotí podmienky uznávania, terminológiu, lehoty a všetky súvisiace skutočnosti s ohľadom na medzinárodné dokumenty, ktorými je Slovenská republika viazaná (Bolonská deklarácia, Dohovor Rady Európy a UNESCO o uznávaní kvalifikácií týkajúci sa vysokoškolského vzdelávania v európskom regióne podpísaný 11. apríla 1997 v Lisabone) a bilaterálne záväzky Slovenskej republiky v súvislosti s uznávaním dokladov o vzdelaní. Ďalším zámerom návrhu zákona je, aby sa odstránili aplikačné problémy súčasnej právnej úpravy (napr. nedostatočne upravený dvojstupňový model uznávania, nedostatočne upravené kompetencie príslušných orgánov, či nadobudnuté práva občanov EÚ). 
Návrh zákona ďalej obsahuje transpozíciu smernice 2011/95/EÚ, ktorá umožňuje osobám s medzinárodnou ochranou, teda osobám, ktorým bol udelený azyl alebo poskytnutá doplnková ochrana, a ktorí odišli zo štátu pôvodu bez možnosti vziať si svoje doklady o dosiahnutom vzdelaní, aby sa takýmto osobám umožnil prístup k posúdeniu a overeniu ich predchádzajúceho vzdelávania, aj keď svoje vzdelanie nemôžu vzhľadom na okolnosti preukázať listinnými dôkazmi o svojom predchádzajúcom vzdelávaní. 
Predkladaný návrh zákona je v súlade s Ústavou Slovenskej republiky, ústavnými zákonmi, zákonmi, medzinárodnými zmluvami a medzinárodnými dokumentmi, ktorými je Slovenská republika viazaná, a právom Európskej únie. 
Návrh zákona nezakladá zvýšené nároky na štátny rozpočet, na rozpočty obcí a vyšších územných celkov. Predkladaný návrh zákona má pozitívne sociálne vplyvy, nemá vplyv na podnikateľské prostredie a nepredpokladá negatívny dopad na životné prostredie a ani na informatizáciu spoločnosti.
Návrh zákona bol predmetom medzirezortného pripomienkového konania od 2. júla do 22. júla 2015 a predkladá sa bez rozporov.